## El Festival Internacional de Música Antiga i Barroca de Peníscola emprén la recta final de la 30a edició

*** El concert d’Ensemble Contratemps i l’espectacle piromusical posaran fi a la 30a edició del festival
* Del 24 de juliol al 3 d’agost, diversos noms nacionals i internacionals han compost la programació del 30é aniversari del festival**

El Festival Internacional de Música Antiga i Barroca de Peníscola finalitza este cap de setmana la 30a edició amb el concert d’Ensemble Contratemps i el tradicional espectacle piromusical.

El grup català Ensemble Contratemps serà l’encarregat d’oferir l’últim dels concerts d’esta edició del festival, el dissabte 2 d’agost, amb una innovadora versió de les famoses ‘estacions’ d’Antonio Vivaldi, juntament amb àries i moviments d’altres obres del compositor. El reconegut artista plàstic Quim Moya acompanyarà la interpretació de la música llegendària de Vivaldi mentres pinta en temps real.

La 30a edició del festival conclourà amb el tradicional espectacle piromusical, amb el títol XXX Aniversari Barroc, i a càrrec, una vegada més, de Pirotècnia Tomàs de Benicarló. La platja Nord de Peníscola acollirà este espectacle en la nit del diumenge 3 d’agost, a partir de les 00.00 hores.

El festival oferix també dos exposicions com a activitats paral·leles. La mostra ‘Els àngels músics’ exposa reproduccions dels instruments musicals mostrats en les pintures renaixentistes de la capella Major de la catedral de València, trobades en 2004. A més, l’exposició ‘La imatge del festival. 30 anys de cartells’, que podrà visitar-se en el Palau de Congressos, passa revista a tota la cartelleria usada en la història del festival.

El Festival Internacional de Música Antiga i Barroca, organitzat per l’Institut Valencià de Cultura, la Diputació de Castelló i l’Ajuntament de Peníscola, ha proposat una completa i ampliada programació del 24 de juliol al 3 d’agost, amb nou grans concerts, el tradicional piromusical, un espectacle familiar i dos exposicions d’accés lliure.

Les entrades anticipades per als concerts del festival estan a la venda, a un preu de 15 euros, en la pàgina web del festival. Les entrades també es poden adquirir en les taquilles situades en la Casa de l’Aigua de la plaça de Santa Maria, i els dies de concert, en el castell.

Fecha: 01/08/2025